damsnegler
Store norske leksikon,Biologi,Dyreriket,Bløtdyr,Snegler,Lungesnegler,Vannlungesnegler,Lymnaeoidea
Damsnegler, en familie av snegler i ordenen ferskvannslungesnegler (Basommatophora). Det finnes syv arter i Norge. Stor damsnegl, Lymnaea stagnalis, har et skall som kan bli 6 cm høyt. Den forekommer på Østlandet og i Finnmark. I likhet med mange andre ferskvannssnegler, bærer den med seg en luftboble ned i vannet, og den må skiftes når luften er oppbrukt. Dens slektning vanlig damsnegl, Lymnea peregra, er utbredt over hele landet, inkludert Finnmark.
Leveriktesnegl, Galba truncatula (= Lymnaea truncatula), lever i grøfter, søkkvåte gressganger og pytter nordover til Troms. Dens spiralsnodde sneglehus er mørkt og 8–10 mm langt. Den er mellomvert for stor leverikte, som forårsaker leverråte hos sau og storfe. Litteratur Økland, J. & Økland, K. A. 1996. Dyreliv i vann og vassdrag. 152 sider. Cappelen, Oslo. Økland, J. & Økland, K. A. 2002. Snegler i ferskvann og databaser med artsfunn i Norge. Fauna 55 (3), 116 - 135.